La Bibia piemontèisa/Testament Vej/Salm/Salm 24


Ij Salm

24. A l'é 'd Nosgnor la Tèra e tut lòn ch'a viv an chila 

 Lë scritor a fortiss la regalità universal dël sovran Creator e a 'rciama a la ment a Sò pòpol che mach a coj ch'a l'han un cheur pur a l'é consentije d'adorelo. Peui a sélebra lë splendrior ëd Dé coma 'n vajant rè guerié.

Un salm ëd David. A l'é 'd Nosgnor la Tèra e tut lòn ch'a viv an chila, ël mond e tuti coj dont a l'é soa abitassion. A l'é stàit chiel ch'a l'ha pogiane le fondassion an sij mar përfond e a l'ha renduje fërme tant che le corent a-j peulo nen dësbogeje. 

A chi ch'a l'ha acordaje d'andé an sël mont ëd Nosgnor? Chi é-lo ch'a peul monté a sò templi sant? Coj ch'a l'han un cheur sincer e le man sensa colpa, ch'a fan pa d'afidament a 'd divinità fàusse, nì ch'a fan ëd giurament mach për angané la gent. A son coj-lì ch'a arseivran ëd benedission da Nosgnor, a son coj-lì ch'a arseivran ij favor dël Dé ch'a-j salva. A l'é pròpi col-lì ël pòpol che Nosgnor a sërca, ij dissendent ëd Giacòb ch'a lo prego.

Pòrte antiche: duverteve! Porton antich, duverteve, ch'a l'ha da intré 'l Rè 'd glòria! Chi ch'a l'é sto Rè 'd glòria? A l'é Nosgnor Dé, vajant e poderos! Nosgnor, poderos ant ël combatiment! Pòrte antiche: duverteve! Porton antich: duverteve, ch'a l'ha da intré 'l Rè 'd glòria! Chi ch'a l'é cost Rè 'd glòria? A l'é Nosgnor, Dé dl'Univers: a l'é chiel ël Rè 'd glòria!

Nòte 

Bibia
Salm
Testament Vej